โต้งเดินหน้าค่าแรง300บาท
รัฐบาลเดินหน้าขึ้นค่าแรง 300 บาท กระตุ้นเศรษฐกิจชดเชยการส่งออกที่ชะลอตัว
20 พ.ย. 2555

รัฐบาลเดินหน้าขึ้นค่าแรง 300 บาท กระตุ้นเศรษฐกิจชดเชยการส่งออกที่ชะลอตัว
นายกิตติรัตน์ ณ ระนอง รองนายกรัฐมนตรีและรมว.คลัง กล่าวว่า ปัญหาวิกฤติเศรษฐกิจในยุโรปรุนแรงกว่าที่คาดไว้ส่งผลกระทบการส่งออกของไทยต่ำกว่าที่ประมาณการไว้มาก ทำให้การขับเคลื่อนเศรษฐกิจไทยในอนาคตไม่สามารถพึ่งการส่งออกเพียงอย่างเดียวได้อีกต่อไป
ดังนั้นรัฐบาลต้องปรับขึ้นค่าแรงขั้นต่ำ 300บาท เพื่อกระตุ้นการบริโภคให้เศรษฐกิจขยายตัว ซึ่งยอมรับว่ากระทบต้นทุนผู้ประกอบการ แต่ขณะเดียวกันการเพิ่มค่าแรงจะเป็นแรงกดดันให้ผู้ประกอบการเพิ่มประสิทธิภาพมากขึ้นไปด้วย
รมว.คลัง กล่าวว่า ด้านการเก็บรายได้ของประเทศ รัฐบาลไม่จำเป็นต้องเพิ่มอัตราภาษีแต่จะขยายฐานภาษี ให้กลุ่มที่ยังไม่เสียภาษีให้เข้ามาในระบบให้ถูกต้อง ส่วนการใช้จ่ายรัฐบาลเพื่อการกระตุ้นเศรษฐกิจต้องเพิ่มประสิทธิการเบิกจ่าย โดยเฉพาะงบลงทุนจะต้องให้มีการเบิกจ่ายได้ตั้งแต่งบประมาณมีผลบังคับใช้
ด้านนายชนินทร์ ว่องกุศลกิจ กรรมการและประธานเจ้าหน้าที่บริหาร บริษัท บ้านปู กล่าวว่า การขึ้นค่าแรงขั้นต่ำ 300บาท ยังมีปัญหาที่รัฐบาลและเอกชนมีความเห็นที่แตกต่างกัน จึงต้องมีการหารือเพื่อหาข้อสรุปร่วมกัน ซึ่งการปรับขึ้นค่าแรงจะทำให้ผู้ประกอบการเอสเอ็มอีได้รับผลกระทบ และมีบางรายอาจต้องยกเลิกกิจการ ดังนั้นรัฐบาบควรหามาตรการเยียวยาผู้ได้รับผลกระทบ